偶成律句十四韻
作者：李洪
朝代：宋

paragraphs: 白雪人誰和，朱絃世所輕。
薄才慙吐鳳，豪氣欲騎鯨。
豈有江山助，應無風雨驚。
雕龍寧可學，刻鵠歎無成。
韻險元非絮，詞新敢效顰。
何如一盃水，難比五言城。
七步才空敏，千言敵必勍。
固羞鶴膝病，莫繼鳳雛清。
徒溢牛腰軸，誰題鴈塔名。
清新希庾信，巧律漫陰鏗。
鳥過言難補，魚勞尾自頳。
只憂生白髮，有志撫青萍。
伯樂方知駿，鍾期善聽聲。
敢將嘔心作，試就屑談評。